Maurice Laban

Maurice Laban (ilul deg 1914 deg Tbeskert - yemmut deg 5 Yunyu 1956 deg Lkarimeyya , tawilayt n Cclef , d ameɣnas asduklan (communiste).

Tudert

Imawlan-nnes llan qeddcen d iselmaden deg yiɣerbazen aydeg lemmden Yidzayriyen. Asmi ay d-yuwey lbak, Laban yedda ad iɣer deg uɣerbaz n yijenyuren n Marseille , maca yekka kan kuẓ (rebɛa) wayyuren deg Fransa , sakkin yeqqel-d ɣer Dzayer , anda ay yettekka deg ussebded n Ukabar Asduklan Adzayri deg 1936 . Cwiṭ kan sakkin, Laban yedda ɣer Spenyul akken ad yettekki deg wemgaru aɣarim (guerre civile) ɣer yidis n wid ay yebɣan ad sbedden tagduda deg tmurt-a. Deg wemgaru-nni, Laban yettwajreḥ yerna yenḍerr snat tikkal. Mi d-yeqqel ɣer Ldzayer, deg 1940, Laban yennuɣ, s tuffra, mgal udabu n Vichy ay yeddan akked Yinaziyen, d acu kan, yettwaṭṭef yerna ccreɛ aserdasi n temdint n Ldzayer yeḥkem fell-as s lḥebs s teɣzef n tmeddurt. Deg wass n 15 Meɣres 1943 (kuẓ wayyuren sdeffir ma kecmen-d Yimarikaniyen ɣer Ldzayer), Laban bran-as-d seg lḥebs, yerna yeqqel ɣer Tbeskert anda ay yeqdec i lmend n ussejhed n Ukabar Asduklan Adzayri deg tama tagmuḍant (tacerqit) n Ldzayer. Deg tefranin n tɣiwant n Tbeskert n Tuber 1947 , Laban yettwafren tikkelt niḍen d amaslaḍ (membre) deg useqqamu n tɣiwant.

Amgaru n Dzayer

Akken kan ay yenker wemgaru (ṭṭrad) n Ldzayer, deg 1954, Maurice Laban (ay yellan yagi d ameddakel n umjahed Mustafa U Bulɛid), yella yessewjad-d lbarud i yemjuhad. Deg tezwara n 1955, Akabar Asduklan Adzayri iwet-d deg tnekra timselleḥt tadzayrit, d aya ay ixeyyben Maurice Laban, maca deg 20 Yunyu 1955, aseqqamu alemmas n ukabar-a yemlal s tuffra deg Bab Lwad yerna yeɛzem ad yebded ɣer yidis n yimenɣi imselleḥ adzayri.

Tamettant-is deg umennuɣ

D aya ay yejjan Maurice Laban ad yaley s adrar. D acu kan, deg wass n 5 Yunyu 1956 , iɣallen imsellḥen ifṛensisen nɣan Laban ɣer yidis n Henri Maillot ed 5 n yemjuhad idzayriyen niḍen deg tama n Lkarimeyya (deg twilayt n Cclef ).